钦定古今图书集成/方舆汇编/职方典/第1214卷 > 《湘君》前人
## 钦定古今图书集成/方舆汇编/职方典/第1214卷 > 《湘君》前人

“君不行兮夷犹，蹇谁留兮中洲？美要眇兮宜修，沛吾
乘兮桂舟，令沅湘兮无波，使江水兮安流，望夫君兮
未来，吹参差兮谁思，驾飞龙兮北征，邅吾道兮洞庭，
薜荔拍兮蕙绸，荪桡兮兰旌。望涔阳兮极浦，横大江
兮扬灵。扬灵兮未极，女婵媛兮为余太息。横流涕兮
潺湲，隐思君兮陫侧。”桂櫂兮兰枻，斲冰兮积雪。采薜
荔兮水中，搴芙蓉兮木末。心不同兮媒劳，思不甚兮
轻绝。石濑兮浅浅，飞龙兮翩翩。交不忠兮怨长，期不
信兮告余以不闲。晁骋骛兮江皋，夕弭楫兮北渚。鸟
次兮屋上，水周兮堂下。捐余玦兮江中，遗余珮兮澧
浦。采芳洲兮杜若，将以遗兮下女。时不可兮再得，聊
逍遥兮容与。